b'\n_START_ARTICLE_\nPolde Bibi\xc4\x8d\n_START_SECTION_\n\xc5\xa0ola\n_START_PARAGRAPH_\nBibi\xc4\x8d je leta 1953 maturiral na klasi\xc4\x8dni gimnaziji v Mariboru in se nato vpisal na \xc5\xa1tudij gledali\xc5\xa1ke igre AIU v Ljubljani v letniku Vide Juvan. Leta 1961 je diplomiral na AGRFT, \xc5\xbee v \xc4\x8dasu \xc5\xa1tudija pa je debitiral v vlogi ilegalca v \xc4\x8capovem filmu Trenutki odlo\xc4\x8ditve.\n_START_SECTION_\nDelo\n_START_PARAGRAPH_\nZaposlen je bil v SNG Drami Ljubljana (kjer je bil v obdobju 1977\xe2\x80\x931981 ravnatelj). Deloval je tudi v Mestnem gledali\xc5\xa1\xc4\x8du ljubljanskem. V letih 1973 do 1977 je bil profesor za dramsko igro na ljubljanski AGRFTV. 1979 je bil izvoljen kot izredni profesor za predmet dramske igre na AGRFTV. V letih 1981\xe2\x80\x931985 je bil tudi predsednik ZDUS-a, do leta 1982 predsednik Zveze zdru\xc5\xbeenj dramskih umetnikov Jugoslavije, kasneje tudi Zdru\xc5\xbeenja dramskih umetnikov Slovenije. Leta 1984 je bil slavnostni govornik na Pre\xc5\xa1ernovi proslavi v Cankarjevem domu. Upokojil se je leta 1995._NEWLINE_Njegovo ustvarjanje v gledali\xc5\xa1\xc4\x8du je zajemalo zelo bogat in raznolik repertoar izjemnih igralskih stvaritev. \xc5\xa0ir\xc5\xa1i javnosti pa je znan tudi po svojih \xc5\xa1tevilnih vlogah v slovenskih filmih Moj ata, socialisti\xc4\x8dni kulak (1987), Cvetje v jeseni (1973), Kek\xc4\x8deve ukane (vloga Bedanca; 1968), Ne jo\xc4\x8di, Peter (1964), Primo\xc5\xbe Trubar (1985), televizijskih in radijskih igrah in nadaljevankah. Leta 1990 je odigral glavno vlogo v mladinski tv seriji v petih delih imenovani Waitapu. Skupaj je odigral 150 gledali\xc5\xa1kih in ve\xc4\x8d kot 30 filmskih vlog. Napisal je sedem avtobiografskih knjig.'